BEGRUNDELSE

EU spiller en aktiv rolle i tilrettelæggelsen og gennemførelsen af nye foranstaltninger, der skal hjælpe udviklingslandene. I AVS-staterne er sådanne foranstaltninger i høj grad med til at bekæmpe fattigdom, hvilket er det primære mål i både AVS-partnerskabsaftalen og EU's udviklingspolitik.

Under 10. Europæiske Udviklingsfond (EUF) indgår AVS-interne midler for første gang i en flerårig strategi. Det fremgår endvidere af den ændrede AVS-EU-partnerskabsaftale, at der i lyset af behovet og resultaterne og i tæt samarbejde med AVS-staterne skal foretages en midtvejsundersøgelse af den AVS-interne strategi under 10. EUF.

Siden den oprindelige fordeling af den AVS-interne bevilling under 10. EUF i 2008 er der fremkommet nye forslag til afhjælpning af specifikke behov, der er opstået inden for rammerne af såvel AVS-staternes eksisterende mål som målene for EU's udviklingspolitik. I den midtvejsundersøgelse af den AVS-interne strategi, som blev foretaget i samarbejde med AVS-sekretariatet, er der tilslutning til EU's overordnede tilgang til det AVS-interne samarbejde, og der ventes derfor ikke væsentlige ændringer af strategien. Både AVS-staterne og EU har dog fremsat anmodninger om finansiering til nye aktiviteter inden for den eksisterende strategiske ramme. Det har vist sig, at det beløb, der oprindeligt var afsat til AVS-interne samarbejde under 10. EUF (2,7 mia. EUR), ikke er tilstrækkeligt til at dække disse nye behov.

Under disse omstændigheder og i overensstemmelse med punkt 6 i bilag Ib til AVS-EU-partnerskabsaftalen kan Ambassadørudvalget, på vegne af Ministerrådet, omfordele midler mellem de bevillinger, der er beskrevet i bilag Ib, for at opfylde programmeringsbehovene under en af disse bevillinger. Af hensyn til mødeplanlægningen og vigtigheden af hurtigt at afhjælpe de konstaterede behov bør denne afgørelse vedtages på AVS-EU-Ministerrådets kommende møde i juni 2012. Kommissionen foreslår derfor med forbehold af Rådets godkendelse, at AVS-EU-Ministerrådet vedtager vedlagte afgørelse om overførsel af 195 mio. EUR af de ikke-tildelte midler under 10. EUF til den AVS-interne bevillingsramme.

EU og AVS-staterne drøfter i øjeblikket fordelingen af de 195 mio. EUR. Anvendelsen af de samlede ekstra midler skal godkendes af Kommissionen efter udtalelse fra EUF-udvalget.

Kommissionen foreslår, at 100 mio. EUR fra denne finansielle omfordeling tilføres fredsfaciliteten for Afrika i form af nye midler, og at Rådet, såfremt det finder dette rimeligt, udarbejder konklusioner i overensstemmelse hermed.

2012/0105 (NLE)

Forslag til

RÅDETS AFGØRELSE

om den holdning, som EU skal indtage i AVS-EU-Ministerrådet vedrørende en afgørelse om omfordeling af en del af de ikke-tildelte midler under 10. Europæiske Udviklingsfond (EUF) til AVS-internt samarbejde

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 209, stk. 2, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Ved artikel 15 i partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater (herefter benævnt AVS-EU-partnerskabsaftalen) undertegnet i Cotonou den 23. juni 2000[1] og ændret i Luxembourg den 25. juni 2005[2] og i Ouagadougou den 22. juni 2010[3] oprettes et AVS-EU-Ministerråd med beføjelse til at træffe afgørelser i overensstemmelse med aftalen.

(2) I overensstemmelse med punkt 6 i bilag Ib kan Ambassadørudvalget, på vegne af AVS-EU-Ministerrådet, omfordele midler mellem de bevillinger, der er beskrevet i bilagets punkt 2, for at opfylde programmeringsbehovene under en af disse bevillinger.

(3) De resterende midler under 10. EUF's bevillingsramme for AVS-internt samarbejde er ikke tilstrækkelige til at opfylde de programmeringsbehov, der fremkom i forbindelse med midtvejsundersøgelsen af dette samarbejde. Det foreslås at overføre 195 mio. EUR af de ikke-tildelte midler under 10. EUF til bevillingsrammen for AVS-internt samarbejde for at kunne finansiere foranstaltninger, der er baseret på eksisterende mål for både EU og AVS, herunder tilførsel af nye midler i størrelsesorden 100 mio. EUR til fredsfaciliteten for Afrika.

(4) I lyset af mødeplanen for de blandede AVS-EU-institutioner og behovet for hurtigt at sætte ind og afhjælpe de presserende behov bør AVS-EU-Ministerrådet vedtage denne afgørelse i juni 2012.

(5) EU's holdning i AVS-EU-Ministerrådet bør derfor fastlægges med henblik på vedtagelsen af en afgørelse om omfordeling af en del af den almindelige reserve under 10. EUF til fordel for AVS-internt samarbejde —

VEDTAGET DENNE AFGØRELSE:

Artikel 1

Den Europæiske Unions holdning i AVS-EU-Ministerrådet vedrørende anvendelsen af den almindelige reserve under 10. Europæiske Udviklingsfond er baseret på vedlagte udkast til AVS-EU-Ministerrådets afgørelse.

Formelle og mindre ændringer af udkastet til AVS-EU-Ministerrådets afgørelse kan foretages efter aftale, uden at denne afgørelse og bilaget hertil skal ændres.

Artikel 2

100 mio. EUR ud af den finansielle omfordeling på 195 mio. EUR øremærkes til fredsfaciliteten for Afrika.

Udfærdiget i Bruxelles, den .

På Rådets vegne

Formand

BILAG

Udkast til

AVS-EU-MINISTERRÅDETS AFGØRELSE

om omfordeling af en del af de ikke-tildelte midler under 10. Europæiske Udviklingsfond til AVS-internt samarbejde

AVS-EU-MINISTERRÅDET HAR —

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000[4] og revideret i Luxembourg den 25. juni 2005[5] og i Ouagadougou den 22. juni 2010[6] (herefter benævnt AVS-EU-partnerskabsaftalen), særlig punkt 6 i bilag Ib, og

ud fra følgende betragtninger:

(1) De tilbageværende midler til AVS-internt samarbejde under 10. EUF er ikke tilstrækkelige til at opfylde de programmeringsbehov, der fremkom i forbindelse med midtvejsundersøgelsen af den AVS-interne strategi under 10. EUF.

(2) For fortsat at kunne reagere hurtigt og effektivt på voldelige konflikter i Afrika er det nødvendigt at tilføre nye midler til fredsfaciliteten for Afrika.

(3) For at kunne finansiere AVS-staternes og EU's mål bør det nødvendige beløb overføres fra de ikke-tildelte midler under 10. Europæiske Udviklingsfond til bevillingsrammen for AVS-internt samarbejde.

(4) Rådet bør straks vedtage denne afgørelse —

VEDTAGET DENNE AFGØRELSE:

Artikel 1 - AVS-internt samarbejde

Der overføres et beløb på 195 mio. EUR fra reserven under 10. EUF til bevillingsrammen for AVS-internt samarbejde i overensstemmelse med de mål, der er opstillet i artikel 11, 28, 29 og 30 i AVS/EU-partnerskabsaftalen.

Artikel 2 - Finansieringsanmodning

AVS-EU-Ministerrådet anmoder i overensstemmelse med artikel 12b, litra a), i bilag IV til AVS-EU-partnerskabsaftalen Kommissionen om at finansiere aktiviteter foreslået af EU og AVS-staterne og navnlig om at tilføre ekstra midler til fredsfaciliteten for Afrika på i alt 100 mio. EUR.

Denne afgørelse træder i kraft på dagen for vedtagelsen.

Udfærdiget i Vanuatu, den

På AVS-EU-Ministerrådets vegne

Formand

[1] EFT L 317 af 15.12.2000, s. 3.

[2] EUT L 287 af 28.10.2005, s. 4.

[3] Midlertidig anvendelse fra 1. november 2010, jf. AVS-EU-Ministerrådets afgørelse nr. 2/2010 af 21. juni 2010, EUT L 287 af 4.11.2010, s. 3.

[4] EFT L 317 af 15.12.2000, s. 3.

[5] EUT L 287 af 28.10.2005, s. 4.

[6] EFT L 287 af 4.11.2010, s. 3.